

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄԻՆ**

**Ո Ր Ո Շ ՈՒ Մ N 25-Ա**

**վարչական տուգանք նշանակելու մասին**

 «14» հունվարի 2022 թ. ք. Երևան

Հայաստանի Հանրապետության սննդամթերքի անվտանգության տեսչական մարմնի (այսուհետ՝ Տեսչական մարմին) ղեկավար Գեորգի Ավետիսյանս, քննելով Շիրակի մարզի Ձորակապ (Անի) համայնքը սպասարկող անասնաբույժ Մհեր Արսենի Ալավերդյանի նկատմամբ հարուցված վարչական վարույթի վերաբերյալ գործը՝

**ՊԱՐԶԵՑԻ՝**

 Տեսչական մարմնի ղեկավարի՝ 2021 թվականի դեկտեմբերի 1-ի N Կ1111-Ա հրամանի կատարման արդյունքում 2021 թվականի դեկտեմբերի 6-ին և դեկտեմբերի 10-ին կազմված արձանագրություններով արձանագրվել է, որ համայնքը սպասարկող անասնաբույժ Մհեր Արսենի Ալավերդյանի կողմից խախտվել է **«Անասնաբուժության մասին» օրենքի 17-րդ հոդվածի 1-ին մասի 1-ին կետի** պահանջը, այն է՝

 - Շիրակի մարզի Ձորակապ (Անի) համայնքի անասնահակահամաճարակային տարեկան միջոցառումների պետական ծրագրում ընդգրկված կենդանիների վարակիչ հիվանդությունների նկատմամբ կանխարգելիչ պատվաստումները կատարվել են ոչ լիարժեք, մասնավորապես՝ համայնքը սպասարկող անասնաբույժ Մհեր Արսենի Ալավերդյանը չի իրականացրել հակասիբիրախտային պատվաստումներ՝ Գալուստ Սաղաթելյանի թվով երկու, Բագրատ Հարությունյանի թվով երկու և Գնունի Սաղաթելյանի թվով երկու խոշոր եղջերավոր կենդանիների նկատմամբ, սակայն անասնաբուժական միջոցառումների գրանցամատյանում լրացրել է որպես պատվաստված, Ձորակապ համայնքում ողջ խոշոր եղջերավոր կենդանիների գլխաքանակը պատվաստվել է առանց խոտանի քանակի, Մհեր Արսենի Ալավերդյանի կողմից անասնաբուժական միջոցառումների գրանցամատյանը վարվում է թվերի փոփոխմամբ, ջնջումներով, պատվաստանյութերը պահվում են տան սառնարանում։

Այսպիսով, հաստատվել է, որ սույն վարչական գործով առաջացած իրավախախտման համար պատասխանատու է Շիրակի մարզի Ձորակապ (Անի) համայնքը սպասարկող անասնաբույժ Մհեր Արսենի Ալավերդյանը (հասցե՝ Հայաստանի Հանրապետություն, Շիրակի մարզ, ք․Մարալիկ, Շիրակացու փողոց, տուն 74): Մհեր Արսենի Ալավերդյանը վարչական իրավախախտման վերաբերյալ գործի քննության տեղի և ժամի մասին պատշաճ կարգով ծանուցվել է, սակայն գործի քննությանը չի մասնակցել և միջնորդություն չի ներկայացրել գործի քննությունը հետաձգելու մասին:

Հիմք ընդունելով վերոգրյալը, հաշվի առնելով կատարված իրավախախտման բնույթը և ղեկավարվելով **Վարչարարության հիմունքների և վարչական վարույթի մասին օրենքի 57-րդ հոդվածի 2-րդ մասի գ կետով, Վարչական իրավախախտումների վերաբերյալ օրենսգրքի 14-րդ, 32-րդ, 238-րդ, 279-րդ, 281-րդ հոդվածներով, 1127-րդ հոդվածով՝**

**Ո Ր Ո Շ Ե Ց Ի՝**

1. Շիրակի մարզի Ձորակապ (Անի) համայնքը սպասարկող անասնաբույժ Մհեր Արսենի Ալավերդյանի նկատմամբ **Վարչական իրավախախտումների վերաբերյալ օրենսգրքի** **1127-րդ հոդվածով** սահմանված իրավախախտման կատարման համար նշանակել տուգանք՝ սահմանված նվազագույն աշխատավարձի հարյուրապատիկի չափով՝ 100.000 (հարյուր հազար) ՀՀ դրամ:
2. Տուգանքը վճարել թիվ 900005242822 գանձապետական հաշվին և վճարումն ապացուցող բանկային անդորրագրի պատճենը սեղմ ժամկետում ներկայացնել Տեսչական մարմին:
3. Վարչական իրավախախտումների վերաբերյալ օրենսգրքի 305**-րդ** հոդվածի համաձայն՝ խախտողի կողմից տուգանքը պետք է վճարվի տուգանք նշանակելու մասին որոշումը նրան հանձնելու օրվանից ոչ ուշ, քան տասնհինգ օրվա ընթացքում, իսկ այդ որոշումը գանգատարկելու կամ բողոքարկելու դեպքում` գանգատը կամ բողոքն առանց բավարարման թողնելու մասին ծանուցման օրվանից ոչ ուշ, քան տասնհինգ օրվա ընթացքում:
4. Վարչարարության հիմունքների և վարչական վարույթի մասին օրենքի 88-րդ հոդվածի համաձայն՝ դրամական պահանջներն ենթակա են կատարման անբողոքարկելի վարչական ակտերի հիման վրա` «Դատական ակտերի հարկադիր կատարման մասին» օրենքով սահմանված կարգով:
5. Սույն որոշումը կարող է բողոքարկվել վարչական ակտն ընդունած վարչական մարմին կամ դատական կարգով Վարչարարության հիմունքների և վարչական վարույթի մասին օրենքի 71-րդ հոդվածի 1-ին մասի ա կետով սահմանված ժամկետում (երկու ամսվա ընթացքում:

 **Գ. ԱՎԵՏԻՍՅԱՆ**

 Կ.Տ.